टोक्यो पैरालंपिक में भाग लेने जा रहे खिलाड़ियों से पीएम मोदी ने की बात, नोएडा के डीएम सुहास भी टीम में शामिल
सुहास विश्व के तीसरे नंबर के पैरा बैडमिंटन खिलाड़ी हैं और उन्होंने वर्ष 2016 में बैडमिंटन पुरुष एकल स्पर्धा में गोल्ड मेडल जीता था।
नई दिल्ली: टोक्यो पैरालंपिक खेलों के बैडमिंटन स्पर्धा में नोएडा के डीएम सुहास एल यतिराज भी देश का प्रतिनिधित्व कर रहे हैं। आज प्रधानमंत्री नरेंद्र मोदी ने पैरालंपिक में देश का प्रतिनिधित्व करनेवाले खिलाड़ियों से बात की। सुहास विश्व के तीसरे नंबर के पैरा बैडमिंटन खिलाड़ी हैं और उन्होंने वर्ष 2016 में बैडमिंटन पुरुष एकल स्पर्धा में गोल्ड मेडल जीता था। इससे पूर्व सुहास ने एक इंटरव्यू में कहा था वह देश के लिए पदक जीतने का हर संभव प्रयास करेंगे।सुहास ने कहा कि उनकी प्राथमिक जिम्मेदारी प्रशासनिक सेवा है। कोविड काल में वह जनपद वासियों की सेवा में हरसंभव तत्पर रहेंगे और इन खेलों के लिए रात के वक्त वह अपना अभ्यास जारी रखेंगे। उन्होंने कहा, ‘‘पैरा ओलंपिक में मेडल लेना एक बड़ी चुनौती है, लेकिन मैं विश्व रैंकिंग में तीसरे स्थान का खिलाड़ी हैं, जिसकी वजह से पदक जीतने को लेकर मेरा आत्मविश्वास बढ़ा है।’’ उन्होंने इस दौरान कहा, ‘‘मैं देश के सभी माता पिता से अपील करता हूँ कि वे अपने दिव्यांग बच्चों का समुचित ध्यान रखें। उन्हें खेल-कूद, पढ़ाई या वे जो भी करना चाहते हैं उसमें उनका समर्थन करें। मेरे दिवंगत पिता ने मुझ पर भरोसा किया, जिसके कारण आज मैं खेलों में देश का प्रतिनिधित्व कर पा रहा हूं।’’